
EKG feldolgozó MATLAB szoftver és szívciklus klasszifikáló algoritmus fejlesztése

A kardiovaszkuláris betegségek világszerte vezető szerepet játszanak a népegészségügyi helyzet romlásában: egy 2013-as felmérés szerint évente 17,5 millió életet követelnek, melynek jelentős részét (43%) szívroham okozza. Ezt elősegítő rizikófaktorok többek közt a dohányzás, magas vércukorszint, magas vérnyomás, kóros vérzsírszintek, pszichoszociális stressz, mozgáshiány, alkoholfogyasztás. Azonban sajnos ezen kockázatok tudatos csökkentése mellett sem garantált a veszélyes szívritmuszavarok elkerülése, melyek az úgynevezett hirtelen szívhalál leggyakoribb okozói. A legfőbb problémát a keringési rendellenességek diagnosztizálása okozza, melyben az orvosi vizsgálatok során nagy segítséget nyújthatnak különféle EKG jelfeldolgozási műveleteket végző szoftverek.

Munkám során egy olyan szoftvert fejlesztettem, mely hatékonyan képes az EKG jelfeldolgozás egyes fázisait végrehajtani a jövőbeli orvosi felhasználhatóság érdekében. Feladatom egyrészt a grafikus felület részletes kidolgozása, felhasználóbaráttá tétele, továbbá az előfeldolgozás lépéseinek (mint például a hálózati zajszűrés, alapvonal-igazítás) beépítése volt. Másrészt pedig a szívciklusok QRS komplexumokkal történő beazonosításán (QRS detektálás) túlmenően egy saját, korrelációalapú QRS klasszifikáló algoritmust fejlesztettem irodalmi példák alapján saját ötleteimmel bővítve. Ennek feladata a detektált ciklusok csoportosítása többségi, illetve nem többségi osztályba tartozó szívütésekre a lehető leghatékonyabb módon, mely további orvosi elemzések során fontos szerepet játszik. Munkámat MATLAB környezetben végeztem. Az elkészült szoftver az előzetes tesztek alapján alkalmasnak bizonyult az EKG diagnosztika támogatására.



